Der trampes på livet løs i pedalerne på spinningcyklen. Gruppen ’Rigtige Mænd’, der hører under Seniorsport Aalborg, mødes to gange om ugen til en omgang fællestræning - både på spinningcyklen og i styrkelokalet. Poul Søe Jeppesen på 70 år er med på holdet. For ham giver træningerne både fysisk og mental velvære. Normalt er Poul Søe Jeppesen i rigtig god form, men i dag er det lidt hårdere. - Jeg kan mærke, at det er første gang, jeg er her i 14 dage, for man kan se, at jeg ikke træder de watt, jeg plejer. På cyklen i et velgørende formål Gruppen med de omkring 60 medlemmer har sat deres gode form til tjeneste. Fredag til lørdag er der folk på cyklerne 25 timer i streg til en velgørenhedsløb. Poul Søe Jeppesen nåede 28 kilometers cykling på 55 minutter. - Jeg havde en målsætning på 30 kilometer, så det nåede jeg ikke. Min kone havde også fortalt mig, at nu skulle jeg tage den med ro, og det gjorde jeg i starten. Men nu har jeg gjort mig fortjent til en sild og en snaps, lyder det fra 70-årige Poul Søe Jeppesen. Du kan se meget mere til velgørenhedsløbet og en lettere forpustet reporter her: Godt for især ældre mænd For ældre mænd er en god form en god ide, ifølge Jesper Franch, der forsker og underviser i den betydning træning har for kroppen. - Cykelarbejde som er udholdenhedstræning har især betydning for nogle af de store livsstilssygdomme, diabetes 2 og former for kræftsygdomme, så man garderer sig ligesom, når man laver udholdenhedstræning, forklarer Jesper Franch, lektor ved Institut for Medicin og Sundhedsteknologi på Aalborg Universitet. Og det er ikke kun for den enkelte, at en god form er et plus. - Det betyder rigtig meget vi kan holde folk raske for i det øjeblik du skal have pleje, uanset om det er et sygehus, plejehjem eller andet så er det noget der er relativt dyrt for samfundet, siger Jesper Franch. - Vi har jo selv et ansvar for at holde os i god form, så vi kan blive væk fra sygehusene, så det er da klart - det ligger i baghovedet, siger Poul Søe Jeppesen.

Referat:
Det er vigtigt at holde kroppen i gang. Især for de ældre. Hos Aalborg Seniorsport mødes 60 mænd over 60 år et par gange om ugen, hvor de går til spinning og træning.